Torsdag formiddag klokken 12:42 fik Nordjyllands Beredskab en anmeldelse om en bilbrand på Rydalvej i Frederikshavn. Bilen, som var en nyere Volvo, stod på en øde mark, hvor der som minimum var 200 meter til nærmeste bebyggelse. Da Nordjyllands Beredskab ankom, var bilen total udbrændt, og rundt om bilen var omkring 600 kvadratmeter lyng og græs brændt ned. - Det virker meget mystisk. Man skal kende området godt, for at kunne finde bilen og sætte ild til den, siger Bo Isaksen, indsatsleder i Frederikshavn, Nordjyllands Beredskab. Anmeldelsen kom fra nogle naboer, som bor et godt stykke fra området. Nordjyllands Beredskab fik slukket branden, og sagen er nu i Nordjyllands Politis hænder. - Jeg ved ikke, om bilen skal fjernes helt, eller om den skal til teknisk undersøgelse. Det må politiet vurdere, siger Bo Isaksen.
Torsdag formiddag rykkede Nordjyllands Beredskab ud til en bil, som stod i flammer på en mark i Frederikshavn. Det er mistænkeligt, lyder det fra indsatslederen.